**Denne information er til dig, der har fået tilbudt behandling med lægemidlet Remicade (Infliximab)**

**Hvad er Remicade?**

Remicade er et biologisk lægemiddel til behandling af sygdomme som leddegigt, psoriasisgigt og psoriasis.

**Remicade tilbydes til**

Voksne patienter med svær psoriasis, hvor behandling med andre lægemidler, incl. lysbehandling og Methotrexat er utilstrækkelig eller ikke tåles.

**Hvordan virker Remicade?**

TNF-alfa er et signalstof, som kan være en nyttig del af vores immunforsvar, men som også medvirker

til udvikling af betændelseslignende forandringer hos personer med psoriasis og psoriasisgigt.

Hos personer med psoriasis findes der et overskud af TNF-alfa i huden. Dette fører til mange af de symptomer,

som er typiske for sygdommen. Remicade er et kunstigt fremstillet antistof mod

TNF-alfa. Remicade binder sig til TNF-alfa og hæmmer på den måde effekten af TNF-alfa. Hermed mindskes

symptomerne ved psoriasis i både hud og led.

**Hvordan anvendes Remicade?**

Remicade gives som en infusion ind i en blodåre. Remicade behandling gives kun på sygehuse.

Typisk vil man få behandling ved uge 0, uge 2, uge 6 og derefter ca. hver 8. uge.

Da Remicade indeholder rester af museprotein, vil immunsystemet hos nogle patienter reagere mod

Remicade. Dette kan medføre at man får allergiske reaktioner og/eller manglende effekt af behandlingen.

For at modvirke kroppens reaktion på Remicade, gives Remicade ofte sammen med Methotrexat i en lav dosis.

**Hvor hurtigt virker Remicade?**

Virkningen indtræder oftest meget hurtigt, i løbet af få uger. Behandlingen

stoppes, hvis der ikke er sket tilstrækkelig forbedring af dine hud- og/eller ledsymptomer efter ca. 14 uger.

Hvis behandlingen stoppes, kommer psoriasis sædvanligvis tilbage i løbet af nogle uger til måneder.

**Hvilke bivirkninger kan forekomme?**

Din læge vil fortælle dig om bivirkningerne ved behandlingen, inden du starter Remicade behandling. Nedenfor

er nævnt nogle af de ting du skal være mest opmærksom på.

Den hyppigste bivirkning ved behandling med Remicade er øvre luftvejsinfektioner. Da Remicade er fremmed

for kroppen, kan der komme allergiske reaktioner i forbindelse med indgift. Du vil derfor blive observeret

under infusionen.

Ligesom andre biologiske lægemidler påvirker Remicade dit immunforsvar. Det betyder, at risikoen for

alvorlig infektion er øget. Derfor skal du være særligt opmærksom på dit velbefindende, og om du evt.

har feber. Har du mistanke om en infektion, skal du kontakte din hudlæge eller din praktiserende læge.

Alt efter infektionens alvorlighed kan en midlertidig pause i behandlingen være nødvendig.

Der er set opblussen af tuberkulose under Remicade behandling. Derfor vil du blive undersøgt for tuberkulose

inden behandlingens start.

Remicade er et relativt nyt lægemiddel. Derfor er der endnu begrænset erfaring. Der er ingen holdepunkter for, at risikoen for kræft er øget.

**Før behandlingen**

Før behandlingen startes, skal der tages blodprøver, urinprøve, røntgenbillede af lungerne samt undersøgelse for tuberkulose og andre infektioner.

**Kontrol af behandlingen**

Du bliver kontrolleret ca. hver 8. uge i forbindelse med infusionen. Hver gang vurderes virkning og evt. bivirkninger. Ligeledes tages en blodprøve. Alle psoriasispatienter i behandling med Remicade og andre biologiske lægemidler registreres i en database.

**Vaccinationer**

Levende vacciner bør ikke gives samtidig med Remicade. Ikke-levende vacciner (eks. mod influenza)

kan gives, men virkningen er muligvis nedsat. Det anbefales at man under behandlingen får den årlige influenza vaccination hos egen læge.

**Graviditet og amning**

Gravide og ammende bør ikke anvende Remicade, da der ikke findes tilstrækkelig data om brugen af Remicade hos gravide kvinder. Ligeledes skal graviditet og amning undgås i de første 6 måneder efter behandlingsophør.

**Er der problemer ved operation?**

Ved visse operationer er der øget risiko for infektion. Derfor skal din hudlæge kontaktes forud

for planlagt operation med henblik på evt. behandlingspause.

Udarbejdet af Dansk Dermatologisk Selskab, 2013